CELEX: 32021D2314
Language: sl
Date: 2021-12-14 00:00:00
Title: Izvedbeni sklep Komisije (EU) 2021/2314 z dne 14. decembra 2021 o zahtevku za prijavo evropske državljanske „POBUDE EVE ZA UVEDBO PRAVICE DO ODLOČANJA“ v skladu z Uredbo (EU) 2019/788 Evropskega parlamenta in Sveta (Besedilo v španskem jeziku je edino verodostojno)

28.12.2021   
               
               
                  SL
               
               
                  Uradni list Evropske unije
               
               
                  L 464/14
               
            
         IZVEDBENI SKLEP KOMISIJE (EU) 2021/2314
         z dne 14. decembra 2021
         o zahtevku za prijavo evropske državljanske „POBUDE EVE ZA UVEDBO PRAVICE DO ODLOČANJA“ v skladu z Uredbo (EU) 2019/788 Evropskega parlamenta in Sveta
         (Besedilo v španskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) in zlasti člena 6(4) Uredbe,
         ob upoštevanju naslednjega:
         
                     (1)
                  
                  
                     Zahtevek za prijavo evropske državljanske „POBUDE EVE ZA UVEDBO PRAVICE DO ODLOČANJA“ je bil Komisiji predložen 9. septembra 2021.
                  
               
                     (2)
                  
                  
                     Komisija je s sklepom z dne 5. oktobra 2021 v obliki dopisa (C(2021) 7294 final) v skladu s členom 6(4) Uredbe (EU) 2019/788 skupino organizatorjev obvestila, da so zahteve za prijavo iz člena 6(3), prvi pododstavek, točke (a), (d) in (e), navedene uredbe izpolnjene in da se člen 6(3), prvi pododstavek, točka (b), ne uporablja. Komisija je tudi pojasnila, da pobuda ne izpolnjuje zahteve iz člena 6(3), prvi pododstavek, točka (c), Uredbe (EU) 2019/788. Komisija je zato skupino organizatorjev v skladu s členom 6(4), prvi pododstavek, Uredbe (EU) 2019/788 pozvala, naj svojo pobudo spremeni. Skupino organizatorjev je opozorila, da Uredba (EU) 2019/788 državljanskim pobudam ne omogoča priprave predlogov za revizijo Pogodb. Poleg tega je skupino organizatorjev pozvala, naj navede, kateri pravni akt Unije naj predlaga Komisija, in pojasni vsebino takega(-ih) pravnega(-ih) akta(-ov).
                  
               
                     (3)
                  
                  
                     Skupina organizatorjev je 19. oktobra 2021 službam Komisije poslala dopis, v katerem se je pozanimala o (i) zahtevi za predložitev „predloga“ z utemeljitvijo, da je priprava zakonodajnih predlogov naloga Komisije, in (ii) o preučitvi pobude ter možnosti srečanja s predstavniki Komisije, da bi skupaj ocenili predlagani projekt EVE (katerega cilj bi prispeval k oblikovanju nove „pravice do odločanja“) in oblikovali vsebino pobude (ki se zmotno sklicuje na člen 15 Uredbe (EU) 2019/788, ki se uporablja samo za veljavne pobude). Službe Komisije so v odgovoru z dne 5. novembra 2021 ponovno poudarile, da morajo cilji pobude izpolnjevati pogoje iz člena 6(3) Uredbe (EU) 2019/788.
                  
               
                     (4)
                  
                  
                     Skupina organizatorjev je 17. novembra 2021 ponovno predložila pobudo. Čeprav je bila pobuda preoblikovana, je njena vsebina ostala nespremenjena kljub pozivu Komisije, naj se upošteva njena ocena iz sklepa z dne 5. oktobra 2021.
                  
               
                     (5)
                  
                  
                     Cilji pobude so: Glede na dokumentacijo, priloženo v „PREDLOGU Pobude EVE“, Evropsko komisijo pozivamo, naj pripravi akt ali zakonodajo, ki bi bila potrebna, da Evropska komisija uvede (človekovo) pravico do odločanja in jo prenese na javne institucije. To bi ustvarilo sistem neposredne demokracije, v katerem bi lahko državljani na usklajen način sprejemali odločitve o zadevah skupnega ali javnega interesa in tako izvajali suverenost ljudstva tako prek predstavnikov kot brez njih. Glede na obseg te zahteve je bil predložen tudi osnutek predloga, ki bi se lahko uporabil pri uvedbi pravice do odločanja. Pobuda zato poziva tudi k preučitvi naslednjih treh možnosti: (1) EU in njene institucije bi lahko samostojno uvedle pravico, ki jo zahteva pobuda; (2) EU bi lahko ustvarila poseben način predhodne preučitve izvedljivosti predloga in posledično zagotovila, da se predlog pripravi skupaj z vsemi možnimi pristojnimi stranmi v EU; (3) EU bi lahko odobrila javno pripravo in preskušanje predloga; to bi opravila samo določena stran ali bi bilo opravljeno za določeno stran ali posamezen predlog. Pobuda nadalje navaja, da si prizadeva doseči splošni cilj „oblikovati kakršno koli dejanje ali ukrep, potreben za izvedbo predmeta evropske državljanske pobude“, kar se verjetno nanaša na razvoj vsebine in/ali izvajanje (projekta, ki vodi k vzpostavitvi nove) „pravice do odločanja“.
                  
               
                     (6)
                  
                  
                     Organizatorji v pobudi pozivajo Komisijo, naj pripravi predlog za uvedbo nove temeljne pravice, s katero bi na ravni institucij Unije vzpostavili „sistem neposredne demokracije“, v katerem bi lahko državljani „na koheziven način“ odločali o „zadevah skupnega ali javnega interesa“ ter tako skupaj izvajali „suverenost ljudstva“. Po mnenju skupine organizatorjev bi bilo treba to doseči bodisi (1) „na lastno pobudo EU“, (2) „z odobritvijo“ razvoja cilja za zasebnega zastopnika pobude in projekta EVE in z njegove strani bodisi (3) „v povezavi s projektom EVE“. Skupina organizatorjev pojasnjuje, da lahko tak predlog pomeni spremembe Pogodb, vendar po njenem mnenju Uredba (EU) 2019/788 državljanskim pobudam omogoča, da Komisijo pozovejo, naj tak predlog pripravi. V okviru možnosti (2) ali (3) skupina organizatorjev predlaga, naj Komisija „odobri“ zasebni projekt (v nadaljnjem besedilu: projekt EVE), katerega cilj bi bil prispevati k vzpostavitvi nove temeljne pravice. Vsi drugi cilji iz spremnega dokumenta služijo splošnemu cilju uvedbe nove pravice.
                  
               
                     (7)
                  
                  
                     Evropska državljanska pobuda v skladu s členom 11(4), prvi pododstavek, PEU in členom 1 Uredbe (EU) 2019/788 pomeni pobudo, ki Komisijo poziva, naj v okviru svojih pristojnosti predloži ustrezen predlog v zadevah, za katere državljani menijo, da je za namen izvajanja Pogodb treba sprejeti pravni akt Unije, in ki jo je podprlo najmanj milijon upravičenih podpisnikov iz vsaj ene četrtine vseh držav članic. V skladu s členom 6(3), prvi pododstavek, točka (c), Uredbe (EU) 2019/788 Komisija ne prijavi državljanske pobude, če ta „sodi očitno izven okvira, v katerem ima Komisija pristojnost za predložitev predlogov pravnih aktov Unije za izvajanje Pogodb“.
                  
               
                     (8)
                  
                  
                     Splošno sodišče je v sodbi v zadevi T-611/19 razsodilo, da se pojem pravnega akta v smislu člena 11 PEU ter člena 2, točka 1, in člena 4(2), točka (b), Uredbe (EU) št. 211/2011 Evropskega parlamenta in Sveta (2) v skladu s členom 288 PDEU nanaša na uredbe, direktive, sklepe, priporočila in mnenja, ki jih sprejmejo institucije. Uredba (EU) št. 211/2011 je bila s 1. januarjem 2020 razveljavljena in nadomeščena z Uredbo (EU) 2019/788. Vendar pa se obseg uporabe državljanske pobude in pravni pogoji za prijavo niso spremenili. Uredba (EU) 2019/788 ne omogoča, da bi se z državljansko pobudo Komisijo pozvalo, naj predlaga spremembe Pogodb, saj omogoča le pobude, na podlagi katerih se od Komisije zahteva, da v okviru svojih pristojnosti predlaga akte sekundarne zakonodaje za izvajanje Pogodb.
                  
               
                     (9)
                  
                  
                     Kot priznava skupina organizatorjev, bi bilo treba cilj pobude doseči s spremembami Pogodb, saj ga ni mogoče doseči s pravnimi akti, kot so tisti iz člena 288 PDEU. Poleg tega Komisija ugotavlja, da pobuda ponuja začetek zasebnega projekta („projekta EVE“), katerega cilj je prispevati k oblikovanju nove „pravice do odločanja“, kar tudi ne bi vključevalo nobenega predloga takšnega akta.
                  
               
                     (10)
                  
                  
                     Predlagana državljanska „POBUDA EVE ZA UVEDBO PRAVICE DO ODLOČANJA “ je iz navedenih razlogov očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu točke (c) člena 6(4), tretji pododstavek, Uredbe (EU) 2019/788.
                  
               
                     (11)
                  
                  
                     Zahtevek za registracijo bi bilo zato treba zavrniti –
                  
               SPREJELA NASLEDNJI SKLEP:
         
            Člen 1
            Prijava evropske državljanske „POBUDE EVE ZA UVEDBO PRAVICE DO ODLOČANJA“ se zavrne.
         
         
            Člen 2
            Ta sklep je naslovljen na skupino organizatorjev državljanske „POBUDE EVE ZA UVEDBO PRAVICE DO ODLOČANJA“, ki jo kot kontaktni osebi zastopata Eberardo SÁNCHEZ LÓPEZ in Juan Carlos ESCUDERO GONZÁLEZ.
         
         
            V Strasbourgu, 14. decembra 2021
            
               
                  Za Komisijo
               
               Věra JOUROVÁ
               
                  podpredsednica
               
            
         
         
            (1)  UL L 130, 17.5.2019, str. 55.
         
            (2)  Uredba (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (UL L 65, 11.3.2011, str. 1)